Чыя Моркаўка
*(З серыі «Казкі-загадкі»)
Расціслаў Бензярук*

Быў сакавік. Раніцай Вавёрка высунулася з дупла і ўбачыла: на суседняй бярозе нехта павесіў моркаўку. Толькі чамусьці белую. «Гэта Заяц, мусіць, павесіў, — вырашыла Вавёрка. — Ён вельмі моркву любіць».

А тут і Заяц некуды спяшаецца.

— Слухай, Шарачок, ці не твая моркаўка на бярозе вісіць?

— Моркаўка?! — здзівіўся Заяц. — Не, не мая. Я гэтак высока залезці не магу.

— I то праўда. Хто ж яе павесіў? — задумалася Вавёрка. — Можа, Дзяцел? Учора чула, як стукаў па бярозе.

Пайшлі Вавёрка і Заяц да Дзятла.

— Дзядзечка, гэта ты ўчора на бярозе, што ля маёй хаты, моркаўку павесіў? — спыталася Вавёрка.

— Моркаўку? Ды не, ніякай моркаўкі я не вешаў. Учора я там толькі крыху бярозавіку папіў, — адказаў Дзяцел.

— Чыя ж моркаўка? — задумаліся ўсе.

— А можа, яна нічыя, — выказала здагадку Вавёрка.

— Як гэта нічыя? Такога не бывае, — не згадзіўся Заяц. — Яе абавязкова нехта павесіў.

— Можа, нехта павесіў — і забыўся? — сказаў Дзяцел. — Дык ты, Шарачок, вазьмі яе сабе на абед...

I вось яны зноў ля той бярозы.

— А моркаўка дзе? — запытаў Дзяцел.

— Вунь там, ля самай вяршаліны, вісела. Праўда, Зайка?

— Праўда.

— Значыць, яе забраў той, хто павесіў, — вырашыў Дзяцел.

— Значыць, забраў, — згадзіўся і Заяц.

— А шкада, — сказала Вавёрка. — Які смачны абед быў бы ў цябе, Шарачок!

— Нічога, — адказаў той. — Вясной ежы больш, чым зімою.

Ну, хто першы адгадае, што за моркаўка такая? I ці згадзілася б яна на абед Зайцу?

*(Лядзяш)*